b'\n_START_ARTICLE_\nMalin kuningaskunta\n_START_SECTION_\nHistoria\n_START_PARAGRAPH_\nMalin perustaminen tunnetaan l\xc3\xa4hinn\xc3\xa4 perim\xc3\xa4tiedon ja joidenkin kirjoitettujen arabil\xc3\xa4hteiden perusteella. Guinealaisen historioitsijan Souleyman Kant\xc3\xa9n mukaan Mali perustettiin 1200-luvun alkupuolella, mahdollisesti vuosien 1235\xe2\x80\x931236 v\xc3\xa4lill\xc3\xa4. Valtakunnan perustajana pidet\xc3\xa4\xc3\xa4n Sundiataa. Arabihistorioitsija Ibn Khaldun kirjoitti h\xc3\xa4nest\xc3\xa4 vuosisata my\xc3\xb6hemmin. H\xc3\xa4n kutsui Sundiataa nimell\xc3\xa4 Mari Jata ja kertoi t\xc3\xa4m\xc3\xa4n hallinneen 25 vuotta. Mandejen suullisissa tarinoissa eli jeliweiss\xc3\xa4 Sundiata yhdisti aiemmin hajanaiset mandeheimot oman valtansa alle. Sundiata my\xc3\xb6s kukisti Ghanan kuningaskunnan valloittaneen Sumangurun ja Souleyman Kant\xc3\xa9 ajoitti Malin varsinaisen perustamishetken voiton j\xc3\xa4lkeen pidettyyn neuvostoon._NEWLINE_Malin voitto avasi tien valtakunnan laajentumiselle kohti pohjoista, mik\xc3\xa4 puolestaan mahdollisti Malin hallita Saharan ylitt\xc3\xa4vien kauppareittien toista p\xc3\xa4\xc3\xa4t\xc3\xa4. N\xc3\xa4in Mali sai my\xc3\xb6s hallintaansa t\xc3\xa4rke\xc3\xa4t Taghazan suolakaivokset ja Takeddan kuparikaivokset. Mali laajeni my\xc3\xb6s l\xc3\xa4nteen edelleen hallitakseen kauppareittej\xc3\xa4. It\xc3\xa4\xc3\xa4n ja etel\xc3\xa4\xc3\xa4n laajennuttiin ilmeisesti l\xc3\xa4hinn\xc3\xa4 maanviljelyn takia. Nigerjoesta ja sen varren kauppakaupungeista, kuten Djenn\xc3\xa9st\xc3\xa4, Timbuktusta ja Gaosta, kehittyi Malin keskus. Malista tuli my\xc3\xb6s L\xc3\xa4nsi-Afrikan voimakkain ja suurin mahti. Malin kultakausi koettiin Mansa Musan valtakaudella 1300-luvun alussa._NEWLINE_1400-luvulta alkaen Mali joutui kahden eri paimentolaiskansan, maurien ja tuaregien, hy\xc3\xb6kk\xc3\xa4ysten kohteeksi. Samoihin aikoihin t\xc3\xa4h\xc3\xa4n asti Malin vallan alla olleet songhait kapinoivat Malia ja sen mande-eliitti\xc3\xa4 vastaan. Mali menetti muun muassa Timbuktun hallinnan tuaregeille vuonna 1433, mutta viel\xc3\xa4 vakavammaksi asiaksi osoittautui Songhain valtakunnan Sonni Alin valtaannousu \xe2\x80\x93 Sonni Ali karkotti tuaregit ja valtasi Nigerjoen kauppakeskukset oman valtansa alle. Mali joutui n\xc3\xa4in vet\xc3\xa4ytym\xc3\xa4\xc3\xa4n l\xc3\xa4nteen. Uutta kauppaa syntyi portugalilaisten kanssa Atlantin rannikolla. T\xc3\xa4m\xc3\xa4kin kauppa osoittautui kuitenkin lopulta vahingolliseksi, sill\xc3\xa4 se kasvatti Malin vasallihallitsijoiden omaa valtaa rikastuttamatta koko valtakuntaa._NEWLINE_1400-luvun loppupuolella fulanit kapinoivat Malia vastaan Futa Djallonin p\xc3\xa4\xc3\xa4llikk\xc3\xb6 Tenguellan johtamina. Fulanit valloittivat muun muassa Wolofin ja Futa Tooron kuningaskunnat j\xc3\xa4tt\xc3\xa4en Malin hallintaan vain pienen maakaistaleen Gambiajoen varrella. Joelta oli kuitenkin yhteys Atlantille ja Malin oli mahdollista jatkaa kauppaa Portugalin kanssa. Portugali ei kuitenkaan suostunut myym\xc3\xa4\xc3\xa4n malilaisille heid\xc3\xa4n erityisesti haluamiaan tuliaseita. Portugalilaiset p\xc3\xa4\xc3\xa4tyiv\xc3\xa4t my\xc3\xb6s auttamaan paikallisia hallitsijoita Malia vastaan, mik\xc3\xa4 johti usean pienen kuningaskunnan itsen\xc3\xa4isyyteen Malista. 1500-luvun loppupuolella Malin hallitsija Mansa Mahmud IV yritti viel\xc3\xa4 laajentaa valtakuntaansa hy\xc3\xb6kk\xc3\xa4\xc3\xa4m\xc3\xa4ll\xc3\xa4 Marokon kimppuun. Marokko oli tuolloin vallannut Songhain valtakunnan alueita. Marokkolaisten tuliaseet veiv\xc3\xa4t kuitenkin voiton. Mansa Mahmud IV:n kuoltua h\xc3\xa4nen viisi poikaansa jakoivat valtakunnan j\xc3\xa4ljell\xc3\xa4 olleet alueet ja 1600-lukuun menness\xc3\xa4 Mali oli h\xc3\xa4vinnyt Afrikan kartalta.'